cyanic-selkie/wikianc huggingface dataset:
Siti Nurhaliza
Tidak dilupakan apabila beliau juga telah tersenarai sebagai salah seorang muslim yang berpengaruh di dunia oleh Pusat Pengajian Strategi Islam Diraja bagi tahun 2016, 2017, 2018, 2019, 2020, 2021 dan 2022. Sebagai ahli perniagaan, beliau memiliki aset-aset perniagaan termasuk Siti Nurhaliza Productions (media massa), SimplySiti (kosmetik), Creacion (fesyen), Beausiti (minuman kesihatan) dan Afiya (tudung).
Kehidupan awal
Siti dilahirkan pada hari Khamis, 11 Januari 1979 (bersamaan 12 Safar 1399 Hijrah) di Berek Polis Kampung Awah, Temerloh, Pahang sebagai anak keempat dalam tujuh adik-beradik kepada pasangan Tarudin Ismail (1942–2009), seorang pegawai polis berpangkat Koperal dan Siti Salmah Bachik (lahir 1948), seorang surirumah dan peniaga. Beliau berasal daripada keluarga penggemar muzik, yang mana adik-beradiknya, Saiful Bahri, Siti Norsaida dan Siti Nursairah juga bekerja sebagai penyanyi, adik-beradiknya yang lain termasuk Saiful Suhairil (meninggal dunia), Saifullizan, Mohd Hafiz dan Mohd Ali. Datuknya, Bachik Abdul Rahman ialah seorang pemain biola yang terkenal, manakala ibunya seorang penyanyi irama etnik yang terkenal. Siti merupakan penyanyi utama kumpulan 'Family Group', yang diasaskan oleh bapa saudaranya, Abdul Rahim Bachik. Sepupu beliau, Rafidah Ibrahim juga bergiat aktif dalam bidang muzik dan lakonan.
Sewaktu zaman kanak-kanak, beliau juga terlibat dalam pelbagai aktiviti sekolah dan kokurikulum, termasuk sukan dan pidato. Siti menerima pendidikan awalnya di Sekolah Tabika Perkep, Balai Polis Kampung Awah, Temerloh. Di sinilah beliau mula menyerlahkan bakat nyanyian pada usia enam tahun ketika mempersembahkan lagu tradisional "Sirih Pinang" di acara akhir tahun persekolahan. Beliau mendapat pendidikan awal di Sekolah Rendah Kebangsaan Clifford, kemudian menyambung pelajarannya di peringkat menengah di Sekolah Menengah Kebangsaan Clifford Kuala Lipis, Pahang.
Dibesarkan dari sebuah keluarga sederhana, pada usia 9 tahun, beliau bangun tidur seawal jam 4:00 pagi untuk membantu ibunya membuat dan menjual pelbagai kuih buatan sendiri di kawasan kejiranan beliau, di mana kadangkala, Siti juga membawa turun tiga tangga, meja sementara ke jalan utama untuk membuka sebuah gerai kecil. Beliau mengulas bahawa semua kesusahan bukan sahaja membantu beliau untuk menjadi lebih berjimat ketika berbelanja, tetapi juga untuk menjadi lebih yakin apabila berkomunikasi dengan orang ramai. Beliau juga berkata bahawa seluruh pengalaman yang telah membantu untuk meningkatkan kemahiran vokal beliau apabila menjerit untuk menarik perhatian pelanggan. Selain mengambil bahagian dalam pelbagai pertandingan nyanyian tempatan, Siti juga pernah mengikuti bapa saudaranya, Abdul Rahim Bachik untuk persembahan jemputan seperti majlis perkahwinan dan majlis makan malam yang telah membantu beliau memberi pendedahan persembahan secara langsung.
1995–1996: Kejayaan komersial awal dan "Jerat Percintaan"
Keluarga Siti Nurhaliza yang semuanya berkecimpung dalam bidang muzik, banyak membuat persembahan di pelbagai majlis di kampung halaman mereka, seperti majlis kenduri kahwin. Pada usia 12 tahun, Siti mula belajar menyanyikan lagu tradisional daripada ibunya dan membawakan genre muzik tersebut semasa acara dan majlis. Sebelum diuji bakat untuk Bintang HMI, Siti pernah menyertai pertandingan Asia Bagus pada 1993, pada usia 14 tahun, namun beliau gagal mara.
Dua tahun kemudian, pada 1995, kakak iparnya, Rozi Abdul Razak memujuk abang Siti, Ayie untuk membawa Siti yang ketika itu berusia 16 tahun ke Kuala Lumpur untuk menghadiri ujibakat Bintang HMI anjuran RTM di Auditorium P. Ramlee, Angkasapuri yang mana beliau menyanyikan lagu "Kaulah Segalanya" dendangan Ruth Sahanaya, biarpun tiba pada saat akhir. Semasa separuh akhir Bintang HMI, Siti menyanyikan lagu "Kemelut di Muara Kasih" nyanyian Ziana Zain. Sewaktu bertanding, beliau bertemu dengan Adnan Abu Hassan, seorang penggubah lagu terkenal di Malaysia. Adnan membimbing dan membantunya memperhalusi persembahan vokal, sehingga akhirnya Siti menjuarai pertandingan tersebut dengan lagu "Camar Yang Pulang" nyanyian Aishah. Semasa tahun-tahun awal beliau sebagai seorang artis rakaman, beliau kadangkala akan tinggal di rumah Adnan dan mereka akan menunggang motosikal bersama supaya dia boleh menghantarnya ke tempat persembahannya. Selepas diberi pilihan dari empat syarikat rakaman antarabangsa, beliau memilih untuk menerima kontrak rakaman dari Suria Records, sekaligus mengetepikan tawaran Sony Music, BMG Music dan Warner Music. Pada 1 April 1996, Suria Records melancarkan album pertamanya yang menggunakan namanya sebagai judul album. Usaha rakaman album pertama mencabar sekali kerana beliau perlu mengimbangi aktiviti mempromosikan album dengan persediaan menghadapi SPM. Namun demikian, album sulungnya itu cemerlang sekali, lalu membuka laluan untuk album demi album yang berjaya di pasaran. Single pertama album ini, "Jerat Percintaan" memenangi Anugerah Juara Lagu ke-11 dan dua lagi anugerah untuk Persembahan Terbaik dan Balada Terbaik selain kemenangan berganda empat di Anugerah Bintang Popular Berita Harian bagi kategori Penghibur Televisyen Paling Popular, Penyanyi Wanita Popular, Artis Remaja Popular dan kemenangan keseluruhan, Bintang Paling Popular. Kemenangannya datang sebagai kejutan kerana beliau bersaing dengan banyak artis senior yang mempunyai lebih banyak pengalaman dalam industri muzik berbanding beliau.
Selain dari kerjaya solo, Adnan mencadangkan Siti untuk menyanyi bersama rakan selabel, 2 by 2, yang memenangi pertandingan nyanyian anjuran Suria Records. Bagi membantu melancarkan kerjaya kumpulan ini pada 1996, Adnan mencadangkan Siti dan 2 By 2 menyanyikan sebuah lagu Melayu klasik, "Mawarku" nyanyian asal Allahyarham Aziz Jaafar dan kumpulan Pancasitara. Gandingan Siti dan 2 By 2 menerusi "Mawarku" merupakan kejayaan besar. Album sulung 2 By 2, Rindu terjual sebanyak 100 000 unit. Kejayaan "Mawarku" juga diiktiraf di Singapura. Ia dianugerahkan sebagai Lagu Paling Popular 1996 dan Siti dianugerahkan Artis Baru Paling Popular di Anugerah Muzik Popular.
1997–1998: Album kedua dan permulaan kerjaya di Indonesia
thumb|300px|Siti Nurhaliza (kiri) bersama [[Noraniza Idris menyampaikan lagu “Hati Kama” di Anugerah Juara Lagu ke-14]]
Pada 27 Januari 1997, album kedua Siti, juga menggunakan namanya sebagai judul album telah dilancarkan dengan lagu "Aku Cinta Padamu" sebagai single pertama, sekaligus meledakkan popularitinya di Indonesia. Siti berduet kembali dengan 2 by 2 untuk dua lagi lagu Melayu klasik, "Gubahanku" dan "Tiga Malam" untuk album kedua 2 By 2, Pak Pung Pak Mustafe. Album itu juga memperoleh kejayaan sama apabila terjual sebanyak 100,000 unit. Siti mula mengembangkan kerjayanya ke Indonesia apabila beliau menjadi seorang tokoh yang terkenal dalam industri muzik republik itu apabila kisahnya muncul dalam salah satu majalah yang paling popular di Indonesia, POS Kota, dalam edisi April 1997. Siti telah diambil sebagai tokoh menggerunkan kerana sukar untuk artis asing untuk tembus dalam industri muzik Indonesia jika artis mempunyai kurang untuk menawarkan berbanding artis mereka sendiri.
Bagi mempromosikan album keduanya di Indonesia, Suria Records memutuskan untuk mengeluarkan semula "Aku Cinta Padamu", single pertamanya untuk album keduanya dalam versi bahasa Indonesia. Diberi judul "Betapa Kucinta Padamu", keluaran semula lagu telah dibuktikan menjadi hits utama beliau bersama peminatnya di negara bekas jajahan Belanda. Album ini terjual sebanyak 500,000 unit di Indonesia sahaja. Siti juga menjadi penyanyi Malaysia pertama yang mengadakan konsert secara langsung di rancangan TV konsert stesen televisyen Indonesia, Indosiar, Satu Jam Bersama Siti Nurhaliza dan ia disiarkan di seluruh negara. Siti telah menjadi salah satu artis yang paling berpengaruh di Indonesia dan beliau mengadakan siri konsert besar-besaran di Jakarta, Bandung, Yogyakarta dan banyak lagi bandar-bandar dalam tempoh beberapa tahun akan datang. Pada tahun yang sama, beliau memenangi Artis Baru Terbaik menewaskan saingan terdekatnya termasuk Nadia, Krisya, Abot dan Rozita Izlyn serta Lagu Terbaik (Jerat Percintaan) di Anugerah Industri Muzik ke-4. Siti menjadi tokoh terkenal dalam budaya pop Melayu, beliau terus menjayakan lagu hit demi album hit, dari pelbagai genre termasuk pop, R&B, dan tradisional. Suara dan senikatanya nyata disambut hangat oleh masyarakat di Malaysia, Singapura, Brunei dan Indonesia.
Kembali di Malaysia, keluaran album keduanya merupakan kejayaan komersial, ia terjual sebanyak 350,000 unit. Beliau bertanding di Anugerah Juara Lagu ke-11 dan memenangi kategori Persembahan Terbaik dan Lagu Balada Terbaik buat kali kedua berturut-turut. Beliau juga memenangi Anugerah Bintang Popular Berita Harian 1997 bagi Artis Wanita Paling Popular dan Artis Paling Popular keseluruhan untuk tahun kedua. Album ketiga Siti, Cindai, yang merupakan album tradisional pertamanya, dikeluarkan pada 17 November 1997, dengan lagu berjudul sama dikeluarkan sebagai single. Penerimaan awal album ini bercampur. Pengkritik menyifatkan album ini sebagai "album asli berorientaskan pensintesis". Album ini diterima baik oleh peminat dan menduduki carta teratas album tempatan Persatuan Industri Rakaman Malaysia dan kemudian terjual sebanyak 400,000 salinan di Malaysia dan 100,000 salinan di Indonesia. Cindai juga menduduki senarai album Malaysia paling berpengaruh 1998 oleh New Straits Times.
Pada 12 Januari 1998 (sehari selepas ulangtahun kelahirannya ke-19), Siti menubuhkan syarikatnya sendiri, Siti Nurhaliza Productions (M) Sdn. Bhd. sebagai pasukan pengurusan rasmi yang akan menguruskan segala aktiviti seni beliau dengan lebih tersusun. Pada 29 Jun, album keempatnya, Adiwarna dikeluarkan. Diambil daripada perkataan Melayu klasik "amat bagus atau amat indah", album ini merupakan kejayaan komersial. Terjual 200 000 unit, Adiwarna juga menduduki tangga pertama di Carta Album RIM. Untuk versi Indonesia, salah satu single dari Adiwarna, "Sendiri" telah dirakamkan dalam Bahasa Indonesia dan diberi tajuk "Menyintaimu Selamanya". Album ini kemudiannya terjual sebanyak 300,000 unit di pasaran negara itu. Beliau melakar sejarah semasa Anugerah Juara Lagu ke-13 ketika menjadi artis pertama untuk bersaing dalam ketiga-tiga kategori lagu utama. Beliau menyanyikan "Bisikan Asmara" dan "Wajah Kekasih", dua lagu dari album keduanya bagi kategori Lagu Pop Rock Terbaik dan Lagu Balada Terbaik, dan "Cindai" bagi kategori Lagu Irama Malaysia Terbaik. Beliau memenangi kategori Lagu Irama Malaysia terbaik dan dinobatkan sebagai pemenang keseluruhan untuk Anugerah Juara Lagu 1998. Pada tahun yang sama, Siti buat pertama kalinya muncul di pentas antarabangsa di upacara penutupan Sukan Komanwel ke-16 di Kuala Lumpur pada 21 September, di mana beliau mengadakan persembahan di hadapan Ratu Elizabeth II dan konsort beliau Putera Phillip di kalangan delegasi dan pegawai dari 70 negara-negara Komanwel. Beliau juga berkongsi pentas dengan Celine Dion dan Rod Stewart untuk menghiburkan para hadirin. Upacara ini disiarkan di 70 buah negara, maka inilah kali pertama Siti Nurhaliza disaksikan oleh mata dunia. Pada November tahun yang sama, beliau telah dijemput untuk mengadakan persembahan di Jepun selama lima hari di Pop Queen Festival, juga dikenali sebagai Saga Fiesta 98.
1999–2001: Konsert solo pertama dan kemasyhuran awal antarabangsa
Dirakamkan pada lewat 1998, Seri Balas ialah album duet Siti pertama bersama Suria Records dikeluarkan pada 11 Januari 1999. Beliau memilih Noraniza Idris sebagai rakan duetnya untuk kebanyakan lagu dalam album tersebut, termasuk single utama album ini, "Hati Kama". Ia kemudian diikuti oleh solo kelimanya, Pancawarna yang dilancarkan pada 7 Mei, dengan tiga lagu dikeluarkan sebagai single - "Kau Kekasihku", "Nian di Hati", "Engkau Bagaikan Permata" dan "Seribu Kemanisan". Pancawarna mendapat sambutan dan terjual sebanyak 100,000 unit dan ia juga menduduki tangga pertama di carta album RIM. Album keempat Siti, Adiwarna terus membawa kejayaannya di Anugerah Industri Muzik ke-6. Beliau memenangi kategori Persembahan Vokal Terbaik (Wanita), dan album itu memenangi Album Pop Terbaik dan dinobatkan sebagai Album Terbaik. Di Anugerah Bintang Popular Berita Harian 1998/99, beliau mencipta rekod sebagai satu-satunya artis yang memenangi Artis Wanita Paling Popular dan Artis Paling Popular untuk tahun ketiga berturut-turut. Semasa Anugerah Juara Lagu ke-14, beliau mengulangi kejayaan menjadi satu-satunya artis yang lolos ke tiga genre lagu yang dipertandingkan. "Purnama Merindu" dan "Satu Cinta Dua Jiwa" dari Adiwarna telah dipersembahkan bagi kategori Lagu Pop dan Balada Terbaik, dan "Hati Kama", duet bersama Noraniza untuk kategori Irama Malaysia Terbaik Kedua-duanya memenangi kategori masing-masing. Pada 30 Oktober, Siti mengadakan konsert solo pertamanya di Stadium Putra, Konsert Live Siti Nurhaliza dengan jumlah penonton seramai 10,000 orang.
Masjid Mukim Sakar
Masjid Mukim Sakar merupakan sebuah masjid yang terletak di Mukim Sakar Daerah Kubang Sepat,  17000 Pasir Mas,  Kelantan Darul Naim.
Siti Nurhaliza
1999–2001: Konsert solo pertama dan kemasyhuran awal antarabangsa
Pada Disember 1999, Siti menerima anugerah luar negara pertamanya ketika bertanding di Shanghai Asia Music Festival 1999 di China, di mana beliau menggondol anugerah tertinggi iaitu Anugerah Emas untuk Pertandingan Penyanyi Baru Asia (Asia New Singer Competition). Beliau juga dijemput pada 2000 dan 2002 di pertandingan yang sama sebagai artis jemputan. Pada tahun yang sama, beliau menyertai South Pacific International Song and Singing Competition 1999 di Gold Coast, Queensland, Australia hingga merangkul gelaran 'Pop Winner' dengan mengetepikan ramai pesaing dari Pasifik Selatan, dan juga mengungguli kategori 'Top 40 for International Song' dengan single "We'll Be As One". Siti turut menarik perhatian juri dengan kehebatan vokalnya sehingga dikurniakan hadiah 'Best Female Vocal Performance' dengan lagu itu juga biarpun ia diadili oleh pita kaset/cakera padat yang dihantar oleh syarikat rakamannya kepada pihak penganjur dan bukannya persembahan secara langsung. Pada 1 Januari 2000, Siti melancarkan album keenamnya, Sahmura di taman Suria KLCC dengan 100,000 orang hadir pada sambutan Tahun Baru. Sahmura yang bermakud "batu permata yang mempesona" merupakan album Malaysia pertama yang dilancarkan pada 2000. Tidak seperti album tradisionalnya yang terdahulu di mana banyak lagu telah dikemas semula meliputi lagu tradisional klasik, Sahmura menampilkan 10 lagu tradisional yang asal. Sahmura menerima ulasan dari pengkritik muzik dan merupakan album Siti yang berjaya secara komersial. Ia memuncak di puncak carta album tempatan RIM dan lebih daripada 100,000 unit telah dijual. Pada tahun sama, album secara langsungnya pertama, Konsert 'Live' Siti Nurhaliza diambil dari konsert beliau dengan nama yang sama telah dikeluarkan. Walaupun vokal Siti dipuji oleh Zainal dan Saniboey, namun album itu menerima ulasan bercampur-campur dari mereka kerana penyuntingannya yang kurang baik.
Pada 11 Januari 2001, Siti melancarkan album ketujuhnya, Safa. Safa membawa erti putih, suci menduduki nombor dua di carta album RIM. Ia merupakan album tempatan terlaris Malaysia tahun ini apabila lebih daripada 80,000 unit dijual pada tahun 2001 sahaja. Dengan kos dianggarkan berjumlah RM 1 juta, pada 30 Jun, Siti mengadakan konsert solo ketiganya, Konsert Mega Siti Nurhaliza di Stadium Putra, Bukit Jalil. Dihadiri oleh lebih daripada 10,000 orang, beliau menyanyikan lebih daripada 30 lagu selama hampir tiga jam. Konsert mega ini diterima dengan baik oleh pengkritik konsert. Zubir Mohd Yunus dari Berita Harian memuji sistem audio kerana muzik dan vokalnya terdengar seperti rakaman CD. Seorang pengulas dari Utusan Malaysia memuji stamina Siti kerana dapat menyampaikan 30 lagu semasa melakukan banyak aksi. Abie Abdullah dari Harian Metro mengulas, "Malam itu Siti membuktikan yang dia tetap hebat dalam industri muzik tanah air. Bukan setakat 'pose cantik', tetapi seorang penghibur yang makin disegani." Hanya selepas lima tahun dalam kerjaya muzik profesional, jualan rekod Siti di Malaysia telah mencecah 1 juta unit. Beliau menerima pemgiktriafan daripada The Malaysia Book of Records sebagai Artis Paling Banyak Menerima Anugerah dengan 53 anugerah pada tempoh pengiktirafan.
Semasa Anugerah Juara Lagu 2001, beliau menjadi satu-satunya artis yang bertanding untuk layak ke pusingan akhir untuk semua tiga genre yang dipertandingkan. Pada pusingan akhir, Siti menyanyikan "Percayalah" dari album Safa untuk Lagu Balada Terbaik, "Engkau Bagaikan Permata" dari Pancawarna untuk Lagu Pop Rock Terbaik, dan "Ya Maulai" dari Sahmura untuk Lagu Irama Malaysia Terbaik. Kedua-dua lagu ini masing-masing memenangi kategori Lagu Pop Rock Terbaik dan Persembahan Terbaik. Beliau juga terus dikenali sebagai selebriti Malaysia yang paling popular. Untuk kali kelima berturut-turut dan dengan lebih 100,000 undi, beliau telah dipilih sebagai Artis Wanita Paling Popular di Malaysia dan Artis Paling Popular pada Anugerah Bintang Popular Berita Harian 2001. Populariti beliau di negara-negara jiran lebih dikenali semasa penganjuran sulung Anugerah Planet Muzik. Pada edisi pertamanya, Siti diiktiraf sebagai Artis Wanita Paling Popular dan Artis Wanita Terbaik di Malaysia, Indonesia, dan Singapura. "Balqis" dari album Sahmura telah diundi sebagai Lagu Paling Popular. Sahmura mendapat pengiktirafan di Anugerah Industri Muzik 2001. Beliau menerima anugerah Persembahan Vokal Wanita Terbaik dan album Sahmura terpilih sebagai Album Pop Etnik Terbaik.
2002–2005: Sanggar Mustika, E.M.A.S, Prasasti Seni dan Live in Concert
Pada 10 Mac 2002, Siti melancarkan album kelapannya dan album tradisional ketiganya, Sanggar Mustika. Sanggar Mustika memuatkan 10 lagu termasuk dua lagu saduran klasik — "Bisikan Hati" dan "Bunga Melor". Album ini diterima dengan baik oleh peminatnya dan ia mencatatkan nombor satu di carta album RIM. Bagi pasaran Indonesia, Sanggar Mustika dikeluarkan pada 4 April 2002. Album itu kemudiannya menerima pensijilan Emas selepas lebih daripada 75,000 unit dijual di Indonesia sahaja. Pada tahun yang sama, beliau dipilih oleh Istana Budaya untuk memimpin konsert penghormatan khas untuk Sudirman. Dengan anggaran kos RM 200,000 hingga RM 300,000, Konsert Salam Terakhir Siti Nurhaliza Untukmu Sudir diadakan dari 30 Mei hingga 2 Jun 2002.
Pada tahun yang sama, Siti menyertai pertandingan Voice of Asia yang diadakan di Kazakhstan, di mana beliau menyanyikan salah satu lagunya daripada album ketiganya, Purnama Merindu sekaligus merangkul gelaran tertinggi 'Grand Prix Champion'. Setelah banyak meraih anugerah, nama Siti semakin berkembang di benua Asia. Pada tahun 2003, Siti ke Jepun untuk mengadakan konsert beliau di 2003 Japan and ASEAN Pop Stars Dream Concert (J-ASEAN Pops 2003) di Yokohama setelah mengetahui singlenya, "Percayalah" dan lagu-lagu lainnya disambut baik di situ. Di konsert ini, beliau berkongsi pentas dengan penyanyi terkenal Jepun dan ASEAN, termasuk The BOOM, You Hitoto, INSPi, Leonard Ito, Yuri Chika, Hiroshi Takano dan Hideaki Kurosawa dari Jepun, sementara artis ASEAN termasuk Hans Anwar dan Lo’Ryder (Brunei), Preap Sowat (Kemboja), AB Three (Indonesia), Alexandra (Laos), Lay Phyu dan Iron Cross (Myanmar), Jolina Magdangal (Filipina), Tanya Chua (Singapura), Briohny (Thailand) dan Lam Truong (Vietnam). Untuk konsert, sebuah lagu khas telah digubah oleh komposer Jepun, Kazufumi Miyazawa dengan lirik oleh penulis lirik Singapura, Dick Lee bertajuk Treasure the World (Hargailah Dunia). Lagu yang sama juga dinyanyikan oleh setiap penyanyi dari setiap negara yang mengambil bahagian dalam bahasa ibunda mereka, di mana versi Siti iaitu dalam bahasa Melayu, bertajuk Dunia Milik Kita juga dipersembahkan buat kali pertama pada majlis itu.
Siti ialah artis bukan Cina pertama yang dijemput untuk membuat persembahan di majlis Golden Melody Awards ke-15, Taiwan pada tahun 2004. Selain bernyanyi solo dengan menyanyikan saduran Na Ying 征服 (Takluk), beliau juga berduet dengan Leehom Wang dengan lagu klasik "Yue liang dai biao wo de xin" 月亮代表我的心 ("Bulan Mewakili Hatiku", nyanyian asal Teresa Teng) dan sebagai penyampai anugerah bersama-sama dengan penyampai berita Taiwan, Patty Hou. Beliau juga muncul dalam program khas setengah jam di Azio TV semasa lawatannya selama empat hari di Taipei, Taiwan. Beliau juga membuat penampilan ketiga di Anugerah MTV Asia pada tahun 2004 yang diadakan di Singapura, di mana beliau mempersembahkan buat kali kedua berturut-turut untuk majlis tersebut dengan Gareth Gates, naib juara dari siri pertama versi England Idol, Pop Idol, dalam sebuah lagu yang asalnya oleh Gareth sendiri, "Say Isn’t So".
Pada tahun 2004 juga, Siti melancarkan album solo kesepuluhnya, Prasasti Seni. Prasasti, satu kata pinjaman bahasa Melayu dari bahasa Sanskrit membawa makna "inskripsi batu" atau "penanda yang menandakan kewujudan". Beliau menjelaskan rasional dalam pemilihan tajuk album ini, '' Lagu-lagu nyanyian Siti merupakan tanda kewujudan Siti dalam arena seni tanah air. Judul album berkenaan signifikan sekali untuk Siti meluahkan apa yang tersurat di hati Siti buat peminat-peminat tercinta." Prasasti Seni telah diterima dengan baik oleh peminat kerana lebih daripada 100,000 unit dan 700,000 unit telah dijual di pasaran Malaysia dan Indonesia masing-masing Bagi mempromosikan album ini, Siti mengadakan konsert jelajah seluruh negaranya, Siti Nurhaliza Fantasia Tour. Dengan kerjasama Maxis dan Astro, anggaran kos konsert itu dikatakan hampir RM5 juta. Melawat 14 bandar raya utama di Malaysia sebelum berakhir di Stadium Nasional Bukit Jalil, beliau disokong oleh pelbagai artis Malaysia termasuk peserta dari musim pertama dan kedua Akademi Fantasia. Walaupun tidak mencapai sasaran hadirin konsert, Siti Nurhaliza Fantasia Tour merupakan satu kejayaan komersial selepas mencapai hampir 1 juta peminat yang menghadiri lawatan secara menyeluruh. Pada tahun sama juga, syarikatnya Siti Nurhaliza Productions mula menerbitkan rancangan televisyen menerusi program muzik yang pertama Muzikal Aidiladha sempena Hari Raya Aidiladha. Selepas itu, SNP muncul dengan Siti Nurhaliza 3D (Siti Nurhaliza Dari Dalam Diri), siri televisyen realiti yang secara eksklusif mendedahkan kehidupan peribadi Siti dengan 13 episod dan ia disiarkan di Radio Televisyen Malaysia (RTM). Dalam tahun yang sama juga SNP menerbitkan program Sukan dan Selebriti melibatkan penyertaan artis-artis popular dan personaliti sukan dalam pelbagai bidang dengan 26 episod. Siti turut menjayakan konsert solonya yang diadakan di Royal Albert Hall, London pada April 2005, sungguhpun kebanyakan hadirinnya merupakan rakyat Malaysia yang tinggal di United Kingdom atau datang dari jauh semata-mata untuk menyaksikan konsertnya. Akhbar British menggelarnya "Asia's Celine Dion" (“Celine Dion Asia”) kerana kekuatan vokal dan persembahan yang cemerlang, apatah lagi paling banyak mempunyai single nombor satu di Malaysia ketika ini. Semasa konsert, beliau telah didukung oleh London Symphony Orchestra dan dijalankan oleh maestro muzik Indonesia, Erwin Gutawa di mana ia dihadiri oleh Sultan dan Sultanah dari Pahang dan kerabat diraja dari Brunei. Pada tahun yang sama, Channel V menyenaraikan beliau sebagai Artis Asia Kedua Terbesar atas pencapaian beliau membelakangi penyanyi Taiwan, Jay Chou yang berada di senarai teratas. Secara kebetulan, MTV Asia juga menyenaraikan beliau sebagai Artis Muzikal Asia Kedua Terbaik, juga di belakang Jay Chou.
Setakat ini, Siti Nurhaliza tidak terlepas membuat persembahan di Anugerah MTV Asia semenjak pengnanugerahan tersebut diperkenalkan pada tahun 2002. Pada edisi 2005 di Bangkok, Siti dikejutkan oleh gelaran "The Voice of Asia" yang diberikan oleh Alicia Keys semasa MTV Asia Aid 2005 sebagai pengiktirafan kepada kekuatan vokalnya serta pencapaiannya di peringkat tempatan dan antarabangsa. Seorang instruktor vokal dari Indonesia juga menyatakan Siti Nurhaliza mempunyai 4 julat oktaf vokal.
2006–2007: Transkripsi dan gelaran Datuk
Album studio ke-11 Siti, Transkripsi, merupakan album pertama terbitan SNP yang diterbitkan pada 23 April 2006 dan menampilkan komposer dari Indonesia seperti Melly Goeslaw, Glenn Fredly dan Erwin Gutawa dan komposer Malaysia seperti Aubrey Suwito, Cat Farish, Jenny Chin, Firdaus Mahmud dan Damian VE. Album Transkripsi cemerlang dengan dikurniakan sijil 3 kali platinum kerana jualan melebihi 80,000 unit, menggondol anugerah Album Terbaik dan Album Pop Terbaik di Anugerah Industri Muzik ke-14,  di samping juga membantu Siti merangkul tiga anugerah (Lagu Terbaik untuk "Biarlah Rahsia", Artis Wanita Terbaik, Artis Wanita Popular) Anugerah Planet Muzik pada tahun yang sama. Ia menerima pujian kritis daripada daripada pengulas dan menyifatkannya sebagai salah satu album terbaik Siti yang pernah dihasilkan dan penerbitan album ini merupakan percubaan pertama Siti untuk menerbitkan album di bawah syarikatnya sendiri. Pada 24 Oktober 2006, dua bulan selepas bergelar Datin hasil perkahwinannya, Siti dikurniakan pangkat 'Darjah Indera Mahkota Pahang' oleh Sultan Haji Ahmad Shah dari Pahang yang membawa gelaran Dato' di hadapan nama penerimanya., sempena ulang tahun ke-76 keputeraan Baginda, bersama dua pereka fesyen terkenal, Bernard Chandran dan Tom Abang Saufi.
Pada 2007, Siti mengadakan kemunculan pertamanya di acara permaidani merah Anugerah Grammy yang bertempat di Staples Center, Los Angeles pada 11 Februari 2007 di mana pembabitannya ini menjadikan beliau rakyat Malaysia pertama yang diberi penghormatan berjalan di atas permaidani merah di majlis Grammy yang berprestij itu. Pada 20–21 April 2007, Siti mengambil bahagian dalam Konsert Istana Cinta Nostalgia, sebuah acara penghormatan kepada Allahyarham Tan Sri P. Ramlee dan Puan Sri Saloma di Istana Budaya, Kuala Lumpur yang mempersembahkan pelbagai lagu ciptaan Tan Sri P. Ramlee sendiri, yang dinyanyikan oleh Siti dan artis jemputan yang lain. Sebelum ini, Siti juga telah dijemput mengadakan persembahan di konsert tribute untuk Allahyarham Sudirman Haji Arshad, Konsert Salam Terakhir Siti Nurhaliza Untukmu Sudir, juga diadakan di Istana Budaya pada 2002. Pada 30 April 2007, beliau meraih 4 pencalonan di Anugerah Industri Muzik termasuk Album Pop Terbaik (Transkripsi), Persembahan Vokal Terbaik di dalam Album (Transkripsi), Muzik Video Terbaik (Bisakah), dan Kulit Album Terbaik (Transkripsi). Daripada semua empat pencalonan, beliau menang dua anugerah — Album Pop Terbaik dan Album Terbaik untuk Transkripsi. Beliau juga menerima lima pencalonan daripada Anugerah Planet Muzik 2007 untuk dua kategori yang diundi oleh peminat dari Indonesia, Malaysia dan Singapura - Artis Wanita Paling Popular dan Lagu Paling Popular (Biarlah Rahsia) dan tiga kategori yang telah diadili oleh juri profesional dan hakim-hakim - Artis Wanita Terbaik, Lagu Terbaik (Biarlah Rahsia) dan Album Terbaik. Beliau memenangi tiga daripada lima pencalonan - Artis Wanita Paling Popular, Artis Wanita Terbaik dan Lagu Terbaik.
2007–2008: Hadiah Daripada Hati, Lentera Timur dan projek lain
Siti menjadi rakyat Malaysia pertama yang diberi penghormatan berjalan naik permaidani merah bertujuan untuk selebriti dijemput pada Anugerah Grammy yang berlangsung di Staples Centre di Los Angeles, California pada 11 Februari 2007, selepas beliau memenangi dua tiket sebagai Pakaian Terbaik Selebriti di Star World "Breakfast with the Stars" sempena Anugerah Akademi ke-78. Tahun 2007 juga menyaksikan penyertaan Siti dalam rakaman runut bunyi filem, yang mana beliau menyumbangkan lagu "Menanti Pasti" untuk filem Kayangan, dan "Hati" untuk 1957: Hati Malaya. Hanya lagu "Hati" disertakan dalam album studio ke-12 beliau, Hadiah Daripada Hati dan juga menerima anugerah Lagu Tema Asal Terbaik di Festival Filem Malaysia ke-21 pada tahun 2008. Dalam percubaan pertamanya dalam bidang lakonan, Siti memegang watak Azizah, kekasih misteri P. Ramlee, dalam muzikal Remy… Kisah P. Ramlee, sebuah lagi penghormatan kepada P. Ramlee, di Istana Budaya pada 19 Oktober hingga 3 November 2007.
Album studio ke-12 Siti, Hadiah Daripada Hati menjengah pasaran pada 10 Disember 2007, dengan lagu berentak pop dengan pengaruh Latin, "Ku Mahu" menjadi single pertama dan muncul sebagai lagu tema pembukaan untuk siri televisyen Spa Q. Kemudian, lagu "Melawan Kesepian" menjadi single kedua dan runut pertama yang ada video muzik. Lagu ini merupakan rakaman semula daripada lagu asal dendangan kugiran Jikustik dari Indonesia. Hadiah Daripada Hati menerima kritikan positif daripada media apabila ia dikeluarkan. Para pengkritik berkata ia merupakan persembahan bersahaja daripadanya dan bukannya par yang sama seperti album terdahulunya, Transkripsi, yang diuar-uarkan sebagai album terbaik yang beliau pernah terbitkan. Tetapi kritikan ini mula disangkal apabila album ini menerima lima pencalonan pada edisi ke-15 Anugerah Industri Muzik termasuk Album Pop Terbaik, Lagu Terbaik, Susunan Muzik Terbaik di dalam Album (Wanita), Susunan Muzik Terbaik di Dalam Lagu, Persembahan Vokal Terbaik di dalam Album (Wanita) (buat kali kesembilan) dan Kulit Album Terbaik pada Anugerah Industri Muzik 2008 menjadikan Siti sebagai pencalon kedua terbanyak dalam semua pencalonan selepas pendatang baru Faizal Tahir. Daripada lima kategori, termasuk tiga pencalonan untuk kategori Susunan Muzik Terbaik di Dalam Lagu, album ini memperolehi beliau tiga anugerah untuk Album Pop Terbaik, Susunan Muzik Terbaik di dalam Lagu (Melayu) menerusi lagu "Cintamu" dan juga anugerah Persembahan Vokal Terbaik di dalam Album (Wanita)  yang mana beliau tewas di tangan Jaclyn Victor pada tahun sebelumnya. Usaha lakonan pertama beliau dalam Remy juga memperkenalkan single ketiganya, "Mulanya Cinta", ciptaan Dick Lee dari Singapura.
Siti juga menjadi antara tokoh-tokoh yang paling kerap dicari oleh pengguna Google dari Malaysia, menurut data Google's 2007 Malaysia Year-End Zeitgeist, mengatasi selebriti lain seperti Paris Hilton dan Britney Spears. Pada Januari 2008, Siti dinamakan sebagai salah seorang daripada Asia's Idols oleh Asia News Network kerana pencapaian yang menjadi contoh serta mencapai taraf ikon hiburan Malaysia. Pada 21 Mac 2008, Siti mengadakan salah satu daripada konsert solo akustik pertamanya di Espanade Theatre di Singapura. Konsert yang diberi nama Diari Hati Dato’ Siti Nurhaliza di mana beliau menyanyikan beberapa lagu hits beliau daripada album terbarunya, Hadiah Daripada Hati dan album terdahulunya.
Pada 26 Disember 2008, keluarnya album studio Siti yang ke-13, Lentera Timur, album tradisional kontemporari beliau, Irama Malaysia dan album etnik kreatif keempat daripada beliau, sejak album Sanggar Mustika pada 2002. Siti mengulas bahawa album ini mengandungi lagu-lagu yang lebih moden dan kontemporari, tidak seperti genre tradisional yang pernah didendangkannya sebelum ini. Untuk album ini, beliau bekerja dengan beberapa komposer tempatan dan antarabagsa seperti M. Nasir (Singapura) dan Katon Bagaskara (Indonesia). Sembilan daripada 13 lagu terpilih (yang semuanya dicipta dan ditulis dalam tempoh tiga hari) didatangkan daripada bengkel penulisan lagu "Cipta Ekspress – Berirama Malaysia" yang dianjurkan oleh Badan Perlindungan Hak Cipta Karyawan Malaysia (MACP) khas untuk mencari bahan untuk album ini. Meskipun jualan hambar kerana kekurangan promosi, kualiti album ini tidak dapat dinafikan dan ianya terbukti semasa Anugerah Industri Muzik ke-16, album Lentera Timur meraih anugerah Album Pop Etnik Terbaik dan Album Terbaik keseluruhan, di samping Persembahan Vokal Terbaik di dalam Lagu (Wanita) (untuk "Di Taman Teman") di Anugerah Industri Muzik 2009. Siti membawa pulang trofi Vokal Wanita Terbaik untuk lagu "Di Taman Teman". Bagaimanapun, Siti tidak dapat hadir di anugerah ini untuk menerima trofi kerana beliau berada di Tanah Suci Mekah bagi menunaikan ibadah umrah bersama keluarganya.
Siti merakam dua lagu untuk filem Indonesia, Perempuan Berkalung Sorban, iaitu "Ketika Cinta" (lagu asal Opick) dan "Batasku Asaku" (lagu baru ciptaan Siti). Kedua-dua lagu tersebut disertakan dalam album studio ke-14-nya, Tahajjud Cinta.
Leïla Bekhti
Yasmine Leïla Bekhti (lahir 6 Mac 1984) ialah seorang pelakon wanita Perancis berketurunan Algeria. Beliau terkenal dengan lakonannya dalam Tout ce qui brille (2007) dan pada 2006, Paris, je t'aime dan Sheitan.
Siti Nurhaliza
2009: SATU, Tahajjud Cinta dan CTKD
Pada hari Ahad, 15 Februari 2009, bapa Siti, Tarudin Ismail meninggal pada jam 11.50 pagi pada usia 67 tahun di Hospital Ampang Puteri, setelah menjalani pembedahan pintasan jantung, meninggalkan tujuh anak dan 10 cucu. Sempena mengenang pemergian arwah bapanya, Siti berkabung selama 40 hari dan menghindari aktiviti hiburan sepanjang tempoh itu, kecuali Konsert Malam Sinar Maulidur Rasul 1430 Hijrah. Selepas habis berkabung, Siti menjayakan SATU Konsert Eksklusif Dato' Siti Nurhaliza, sebuah konsert tiga hari yang bermula pada 26 Jun 2009 di Kuala Lumpur. Tiket-tiketnya habis dijual sebelum malam pertama. Di samping mendapat sanjungan tinggi daripada para penonton, persembahan ini dihadiri hadirin yang terkenal dari serantau seperti Krisdayanti dan Rossa dari Indonesia. Sebulan sebelum konsert itu, beliau memenangi anugerah kesembilan berturut-turut Artis Malaysia Paling Popular 2009 dan juga Artis Serantau Paling Paopular 2009 daripada Anugerah Planet Muzik 2009, menewaskan 11 peserta lain di mana setiap negara, Indonesia, Malaysia dan Singapura mempunyai empat wakil berdasarkan undian SMS. Pada bulan Mac, Siti mendedahkan bahawa beliau menyapkan album berikutnya lewat tahun ini. Rupa-rupanya, idea ini menjelma semasa Siti telah mengambil bahagian dalam teater Erma Fatima, Sirah Junjungan. Beliau juga menyatakan bahawa, ini akan menjadi percubaan pertama beliau pada lagu-lagu rohani dan merancang untuk mengeluarkan album untuk bulan Ramadan 2009 dikenali sebagai Tahajjud Cinta. Pada bulan September, beliau menjadi pengacara siri realiti memasak 13 episod Citarasa Selebriti Bersama Dato' Siti Nurhaliza dengan beberapa artis jemputan. Kemudian, Siti dan rakan-rakan, penyanyi Indonesia, Krisdayanti telah merancang untuk menghasilkan album duet yang menampilkan lapan duet mana Siti akan memilih empat komposisi Malaysia manakala Krisdayanti akan memilih empat yang lain dari Indonesia. Album ini dikeluarkan pada 28 Disember di Malaysia dan 27 Januari di Indonesia, di bawah nama CTKD di mana ia merupakan singkatan dengan maksud tersirat di mana ia berdiri sebagai akronim bagi gabungan kedua-dua nama penyanyi, CT dan KD, dan juga sebagai tajuk keseluruhan album, ialah Canda, Tangis, Ketawa dan Duka. Pada Julai, kemahirannya selaku bekas duta Persatuan Bulan Sabit Merah Malaysia (PBSM) diuji apabila beliau bersama seorang doktor panel Media Prima melakukan resusitasi jantung paru-paru (CPR) pada Yasmin Ahmad apabila sutradara itu rebah tiba-tiba ketika membuat pembentangan di Sri Pentas. Yasmin meninggal dalam hospital akibat angin ahmar dua hari kemudian. Pada bulan Ogos, Siti dikurniakan saluran sendiri beliau di saluran 188 Astro, iaitu Channel Siti selama 28 jam pada 30 Ogos 2009, untuk menayangkan rakaman konsert SATU pada Jun lalu, rakaman Fantasia Tour pada tahun 2004 dan video muzik Siti pilihan.
2010–2011: Bagaikan Sakti dan SimplySiti
Pada 1 Januari 2010, Siti bergabung tenaga bersama M. Nasir untuk mengadakan Konsert Bagaikan Sakti di Esplanade – Theatres on the Bay, Singapura, yang juga disiarkan secara langsung menerusi saluran 955 Astro Box Office Events, dengan ulang tayang pada 2–10 Januari. Syarikat beliau, Siti Nurhaliza Productions turut mengadakan konsert untuk dua penyanyi baru Faizal Tahir dan Aizat Amdan, berjudul Konsert Satu Suara dengan iringan Simfoni Orkestra Kebangsaan pada 12 hingga 14 Februari di Istana Budaya.
Pada 25 Mac, Siti menerima anugerah pertamanya pada tahun itu, iaitu Anugerah Artis Contoh HIP TV 2009 mengungguli empat calon lain berdasarkan undian SMS penonton. Pada 30 Mac, beliau melancarkan jenama produk kecantikan dan kosmetik SimplySiti. Produk-produknya menjalani penyelidikan dan pembangunan di Korea, serta diterapkan nanoteknologi sebelum menerima kelulusan halal oleh Jabatan Kemajuan Islam Malaysia (JAKIM). Tak sampai dua bulan selepas pelancarannya, SimplySiti dinobatkan sebagai "The Best Halal Product" dalam kategori kosmetik oleh majalah Halal Journal Magazine.
Pada 11 Januari 2011, beliau menerima dua anugerah daripada The BrandLaureate - SME Chapter Awards, satu untuk produk SimplySiti beliau, untuk Jenama Harapan dan satu lagi untuk dirinya, kali pertama diperkenalkan pada tahun 2011, The BrandLaureate Tun Dr. Siti Hasmah PKS Wanita Tahun 2010 yang telah disampaikan oleh Tun Dr. Siti Hasmah Mohamad Ali, isteri kepada Perdana Menteri Malaysia yang keempat, Tun Dr. Mahathir Mohamad sendiri. Beliau juga menerima Anugerah Wanita Inspirasi daripada Persatuan Wartawan Malaysia dan Indonesia (SWAMI) pada 29 Januari.
2011–2012: SITI, All Your Love dan The History Channel
Pada awal 2011, Siti mengacarakan rancangan bual bicaranya sendiri, SITI, dengan 13 episod yang dibahagikan kepada empat segmen utama - V.I.P. Siti, Sentuhan Kasih, Perspektif Siti dan Simfoni Siti dengan episod pertama yang disiarkan pada 12 Februari di Astro Ria.
Pada awal Mac 2011, beliau mengumumkan akan menerbitkan album bahasa Inggeris pertamanya, All Your Love yang diterbitkan oleh syarikat rakaman milik anak tirinya, Adib Khalid, What’s Up Entertainment, dengan semua lagu ditulis dan diterbitkan oleh penyanyi Australia, Christian Alexanda dan Bryan Bouro dan dilancarkan pada 26 September dengan single bahasa Inggeris pertamanya, "Falling In Love" yang dipersembahkan dalam satu konsert yang diadakan di Universiti Teknologi MARA (UiTM) dimana beliau menyatakan hasratnya untuk melanjutkan pelajarannya di universiti itu. Dua daripada 10 lagu di dalam album ini, "Remember You" dan "I Wait Forever" yang masing-masing menampilkan duet daripada Sean Kingston dan Christian Alexanda.
Pada 16 Julai, beliau memenangi Artis Serantau Paling Popular selama 10 kali berturut-turut menewaskan penyanyi lain dari Malaysia, Indonesia dan Singapura, lantas mencipta rekod baru di Anugerah Planet Muzik. Bagaimanapun, ia menjadi kemunculan terakhirnya dalam kategori tersebut selepas pihak penganjur mengambil keputusan untuk menggugurkan namanya daripada tercalon dalam kategori sama pada masa depan. Pada September 2011, syarikatnya Siti Nurhaliza Productions menerbitkan rancangan realiti nyanyiannya yang pertama, I-Klon yang disiarkan pada November 2011. Matlamat rancangan ini ialah untuk mencari bakat yang bukan sahaja boleh menyanyi, malah boleh meniru gaya idola mereka. Pada 17 Oktober, beliau dilaporkan akan muncul dalam rancangan dokumentari mengenai kehidupannya yang disiarkan di The History Channel (Astro Saluran 555) pada 11 Januari 2012 sempena ulangtahun kelahirannya yang ke-33.
Pada 28 Januari 2012 beliau menerima Anugerah Ikon oleh Anugerah Pilihan Pembaca Media Hiburan 2011/12 dan pada 8 April, beliau menerima anugerah khas, Anugerah Seri Perak dari Anugerah Bintang Popular Berita Harian sempena jubli perak anugerah itu pada April 2012, yang dia sebelum ini telah memenangi Anugerah Bintang Paling Popular tujuh kali dari majlis yang sama. Pada bulan April 2012, beliau menerima tawaran untuk ditampilkan dalam album terbaru Sami Yusuf, Salaam untuk lagunya, You Came To Me yang dirakamkan dalam tiga bahasa, Bahasa Arab, Bahasa Melayu dan Bahasa Inggeris. Beliau juga mempersembahkan lagu sampingnya untuk konsert penampilan pertama di Singapura, 'Konsert Salaam Sami Yusuf' pada 8 Julai. Sehari selepas itu, pada 9 Julai, dia telah diberi peluang untuk membuat persembahan sebagai pembuka dan juga upacara penutupan acara Sukan Malaysia ke-15 atau SUKMA XV pada 16 Julai. Beberapa hari sebelum ini, pada 5 Julai, beliau menerima satu lagi anugerah oleh majalah EH! untuk penganugerahan Selebriti Dengan Pencapaian Terbaik untuk kali kedua sejak 2010. Pada bulan September, beliau mengumumkan projek album baru dengan sebuah syarikat rakaman Indonesia, Virgo Records untuk pasaran Indonesia di mana setakat ini beberapa komposer dan penulis lirik Indonesia telah memberikan lagu-lagu mereka kepada Siti, termasuk bekas vokalis Kerispatih, Samuel Simorangkir dan Dewiq. Album sama juga akan termasuk sebuah lagu yang ditulis oleh dirinya dan digubah oleh komposer Malaysia, Aubrey Suwito. Pada bulan yang sama juga, beliau menerima anugerah khas oleh Anugerah Radio 24 BERNAMA dalam kategori Ikon Hiburan sempena ulang tahun kelima mereka. Dan pada 25 November, beliau telah diberi penghormatan dengan anugerah khas Anugerah Kesatria Puteri Kesenian dari Puteri UMNO dalam Himpunan Wanita Muda 2012. Dua minggu sebelum ini, pada 11 November, beliau membuat persembahan konsert 2 jam di Grand Ballroom, Bukit Gambang Resort City di Gambang, Pahang di mana ia telah dihadiri oleh lebih daripada 5000 orang termasuk peminat dari Indonesia dan Singapura dan Sultan Pahang, Sultan Haji Ahmad Shah. Semasa konsert itu, dia mempersembahkan single terbarunya, "Galau" yang telah dikarang oleh seorang komposer Indonesia, yang akan muncul dalam projek terbaru beliau dengan Universal Music. Selepas konsert itu, Sitinmengumumkan bahawa beliau akan mula menjelajah Indonesia dari 8 Disember sehingga 14 Disember di beberapa bandar utama, termasuk Jakarta, Pekanbaru dan Banjarbaru. Walau bagaimanapun, pada 13 Disember, beliau terpaksa membatalkan pelancongan destinasi terakhir untuk suaminya terlibat dalam kemalangan motosikal di New Zealand. Pada 13 Disember juga, dia telah diumumkan sebagai salah satu finalis dalam Anugerah Muzik Dunia 2012 bersama satu lagi penyanyi Malaysia, Shila Amzah dalam kategori Artis Wanita Terbaik Dunia, Persembahan Secara Langsung Terbaik Dunia dan Penghibur Terbaik Dunia. Walau bagaimanapun, majlis anugerah itu ditangguhkan dari 22 Disember 2012 hingga tarikh kemudian pada tahun 2013, kerana isu-isu logistik dan imigresen.
2013: Imej baru, Siti Nurhaliza in Symphony dan Konsert Lentera Timur
Pada 2 Mac, beliau memenangi Anugerah Bella On-Stage, menewaskan sembilan pesaing dalam acara pembukaan rasmi Anugerah Bella bagi wanita Malaysia yang telah membuat pencapaian yang luar biasa dalam seni persembahan. Pada hari yang sama, syarikat kosmetik beliau, SimplySiti menerima pengiktirafan dari Malaysia Book of Records bagi kemasukan Penyertaan Terbesar dalam acara Transformasi Kulit pada Satu Hari. Pada 7 Mac, beliau telah dipilih untuk menjayakan persembahan di konsert kerjasama antara Malaysia dan Indonesia, konsert Nusantara di Istana Budaya bersama Hafiz Suip, Rossa dan beberapa penyanyi Malaysia dan Indonesia yang lain. Pada 21 Mac, beliau telah diberi peluang untuk berduet dengan Kenny Babyface melalui lagu-lagu seperti "Fire" dan "When I Fall in Love" untuk Sapurakencana Petroleum Malaysia Gala Grand Prix Charity 2013 yang dihadiri oleh pelbagai artis antarabangsa termasuk Josh Hartnett, Teri Hatcher, Kimora Lee Simmons dan lain-lain lagi. Acara amal berjaya mengumpul lebih daripada RM 200 000 yang akan digunakan untuk membantu pesakit jantung.
Zierenberg
Zierenberg merupakan sebuah bandar terletak di munisipaliti Kassel, Hesse, Jerman.
Siti Nurhaliza
2013: Imej baru, Siti Nurhaliza in Symphony dan Konsert Lentera Timur
Pada April, Siti mengumumkan bahawa beliau akan mengadakan konsert solo pertamanya di Orkestra Filharmonik Malaysia selama 3 hari dari 5 hingga 7 Julai. Pada bulan Jun, beliau menerima anugerah kemanusiaan khas dari Majlis Perundangan Pertubuhan Islam Malaysia (Mapim), atas usaha dan sokongan Mapim untuk pengumpulan dana Gaza. Pada 5 hingga 7 Julai, beliau membuat persembahan di konsert residensinya Siti Nurhaliza in Symphony - bersama Orkestra Filharmonik Malaysia di Dewan Filharmonik Petronas selama tiga malam berturut-turut di mana tiket telah habis dijual minggu sebelum acara tersebut. Ini adalah konsert solo pertama Siti di Dewan Filharmonik Petronas di mana 12 tahun sebelum itu beliau hanya tetamu persembahan di konsert Tan Sri SM Salim dengan Orkestra Filharmonik Malaysia.
Pada bulan Ogos, beliau menerima Anugerah Artis Wanita Pilihan dari Anugerah Melodi 2013 semasa episod khas Melodi sempena Aidilfitri di mana pemenang dipilih sepenuhnya oleh penonton. Pada bulan yang sama, dia juga dipilih sebagai salah satu 'Pemberi Inspirasi' untuk pelajar Akademi Fantasia 2013 bersama Melly Goeslaw dan Faizal Tahir di mana mereka akan berkongsi pengalaman mereka sebagai penyanyi dan motivasi kepada pelajar-pelajar di laluan mereka sebagai artis baru. Pada bulan Ogos juga, dia telah dipilih antara beberapa pilih artis Malaysia untuk mengambil bahagian dalam konsert 'Harmoni dan Perpaduan' pada 25 Ogos yang diadakan di Dataran Merdeka, di samping beberapa artis Indonesia, termasuk Ahmad Dhani dan Rossa yang disiarkan di kedua-dua stesen televisyen negara, masing-masing TV1 dan Indosiar. Pada bulan September, beliau telah ditemuramah oleh National Geographic Channel untuk dokumentari khas sempena Hari Malaysia ke-50, Malaysia: Through The Decades (Malaysia: Sepanjang Dekad) yang disiarkan pada 16 September, bersama Yuna, Lat dan angkasawan pertama Malaysia, Sheikh Muszaphar Shukor untuk pandangan mereka mengenai Malaysia dan apa yang telah dicapai sejak 50 tahun yang lalu. Beliau juga dicalonkan dalam Anugerah Planet Muzik 2013 di Dewan Konvensyen Suntec, Singapura dalam tiga kategori yang berbeza - Lagu Malaysia Terbaik, Duo / Berkumpulan Terbaik dan Lagu Serantau Paling Popular yang semuanya dikongsi dengan Hafiz Suip untuk kerjasama mereka dalam melalui lagu, "Muara Hati". Dan pada 18 Oktober, kedua-dua mereka telah didedahkan sebagai pemenang bagi dua daripada tiga pencalonan (Duo/Berkumpulan dan Lagu Serantau Paling Popular). Selain itu, dalam bulan September, beliau mengadakan konsert utama kedua pada tahun 2013, Konsert Lentera Timur Dato' Siti Nurhaliza Eksklusif Bersama Orkestra Tradisional Malaysia di Istana Budaya, yang juga konsert tradisional pertama dalam tempoh 18 tahun kerjayanya. Disokong oleh 40 pemuzik dari Orkestra Tradisional Malaysia, dengan 35 lagu-lagu yang berbeza tradisional, dari Zapin, Samrah, Keroncong, Joget kepada beberapa genre tradisional yang lain, konsert 2 jam itu tentatif dirancang untuk hanya selama tiga hari berturut-turut dari 20 hingga 22 September, sebelum hari yang keempat, iaitu 24 September telah ditambah selepas menerima permintaan yang tinggi daripada peminat dan peminat muzik tradisional beliau untuk menambah tarikh lain untuk konsert 3 hari. Pada 27 Oktober, konsert itu didedahkan sebagai konsert solo yang paling berjaya yang pernah diadakan di Istana Budaya, di mana ia berjaya mengutip lebih daripada RM 900, 000.